SELETUSKIRI

1.ETTEPANEKU TAUST

•Ettepaneku põhjused ja eesmärgid

Tõendid näitavad, et konkreetsel majandusaastal liikmesriikidele tehtud ja raamatupidamise aastaaruannete heakskiitmise käigus raamatupidamisarvestusest välja kantud eelmaksete tulemusel esitatakse igal aastal märkimisväärses summas sissenõudekorraldusi (näiteks 2017. aastal 6,6 miljardit eurot). See tähendab, et tegelikult nõutakse liikmesriikidelt liidu eelarve maksete assigneeringutest maksekrediiti, et teha neile iga-aastaseid eelmakseid, mis tuleb aasta pärast märkimisväärses osas tagasi nõuda.

Seepärast tehakse ettepanek vähendada kehtiva rakendusperioodi kolmel viimasel aastal (2021–2023), mis kattuvad 2021. aastal algava järgmise rakendusperioodiga, iga-aastased eelmaksed vajaliku miinimumini, et suurendada läbipaistvust ja parandada eelarve planeerimise ennustatavust ning muuta makseprofiil stabiilsemaks ja paremini prognoositavaks. Sellega võetakse arvesse ka maksevajadusi, mis tulenevad 2021.–2027. aasta programmide eelmaksete kavandatud korrast, mille kohaselt makstakse kuue aastase osamaksena ainult algsed eelmaksed. Komisjon on juba teatanud sellest kavatsusest.

•Kooskõla poliitikavaldkonnas praegu kehtivate õigusnormidega

Ettepanek on kooskõlas määruse (EL) nr 1303/2013 sätetega, mis käsitlevad Euroopa struktuuri- ja investeerimisfondide eelarve haldamist. Muudatusega ei muudeta nende sätete ülesehitust.

•Kooskõla muude liidu tegevuspõhimõtetega

Ettepanek on kooskõlas muude ettepanekute ja algatustega, mis Euroopa Komisjon on vastu võtnud. Samuti on ettepanek kooskõlas eelarve usaldusväärse haldamise nõuetega.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Määrusega (EL) nr 1303/2013 on kehtestatud Euroopa struktuuri- ja investeerimisfonde käsitlevad ühiseeskirjad. Komisjoni ja liikmesriikide ühisjuhtimise põhimõttest lähtudes sisaldab käesolev määrus programmitöö korda ning programmijuhtimise (sh finantsjuhtimise), järelevalve, finantskontrolli ja projektide hindamise korda.

•Subsidiaarsus (ainupädevusse mittekuuluva valdkonna puhul)

Ettepanek käsitleb nende iga-aastaste eelmaksete vähendamist, mida komisjon teeb liidu eelarvest liikmesriikidele. Iga-aastaste eelmaksete määrad on kehtestatud liidu tasandil määrusega (EL) nr 1303/2013. Seetõttu tuleb määruse sätete muutmiseks muuta kõnealust määrust. Riiklikud või piirkondlikud vahendid ei ole probleemi lahendamiseks sobivad. Seega vastab ettepanek subsidiaarsuse põhimõttele.

•Proportsionaalsus

Ettepanek on kooskõlas proportsionaalsuse põhimõttega, kuna see ei lähe nimetatud eesmärgi saavutamiseks liidu tasandil vajalikust kaugemale. Iga-aastaste eelmaksete määra vähendatakse, et viia see kooskõlla rahavoogude vajadusega, võttes arvesse rahavoogude kiirenemist Euroopa struktuuri- ja investeerimisfondide kiiremast rakendamisest tulenevate vahemaksetaotluste alusel. Kavandatud määra kehtestades võttis komisjon arvesse asjaolu, et asjaomaste aastate puhul hõlmavad protsendimäärad juba tulemusreservi ning seetõttu tagab väiksem osakaal samas summas eelmaksed.

•Vahendi valik

Kavandatud vahend: praeguse määruse muutmine. Komisjon on uurinud õigusraamistiku pakutavat tegevusruumi ja peab vajalikuks esitada ettepanek määruse (EL) nr 1303/2013 muutmiseks.

3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED